Virallinen lehti nro C 402 , 22/12/1998 s. 0061



KIRJALLINEN KYSYMYS E-1030/98 esittäjä(t): Nikitas Kaklamanis (UPE) komissiolle (6. huhtikuuta 1998) Aihe: Drakhman devalvointi Kreikan hallitus on viime kuukausien aikana yrittänyt kaikin mahdollisin keinoin saada kreikkalaiset uskomaan, että drakhma ei olisi yliarvostettu. Se on epäsuorasti kannustanut kreikkalaisia yrityksiä ottamaan lainaa ulkomaan valuutassa, sillä korot ovat olleet hyvin korkeita drakhmoissa. Lisäksi Kreikan hallitus on väittänyt, ettei drakhmaa tarvitse välttämättä kytkeä valuuttakurssijärjestelmään ennen Kreikan liittymistä Emuun. Loppujen lopuksi drakhma kuitenkin kytkettiin valuuttakurssijärjestelmään sen jälkeen kun se oli ensin devalvoitu 14 %:lla. Jotkut ihmiset saivat tietää devalvoinnista vain muutamia tunteja ennen sen tapahtumista ja saivat suuria voittoja. Voiko komissio ilmoittaa: 1. Kuinka aikaisin Euroopan unionin ja Kreikan väliset neuvottelut drakhman kytkemisestä valuuttakurssijärjestelmään olivat jo alkaneet? 2. Mihin toimenpiteisiin komissio aikoo ryhtyä selvittääkseen kuka vuosi tiedon devalvoinnista muutamaa tuntia ennen sen tapahtumista? 3. Miten komissio reagoi Kreikan hallituksen toistuvasti esittämään väärään vakuutukseen, jonka mukaan drakhmaa ei olisi tarvinnut kytkeä valuuttakurssijärjestelmään ennen Emuun liittymistä? 4. Miten komissio suhtautuu Kreikan talousasioista vastaavan ministerin Papantoniuoun vihjauksiin, jonka mukaan devalvaatiota koskevan tiedon vuotamisesta oli vastuussa 200 komission korkean tason virkamiestä, jotka olisivat jo tienneet asiasta? 5. Mitä mieltä komissio on siitä, että Kreikan hallitus huijasi tarkoituksellisesti kreikkalaisia yrityksiä, jotka kärsivät suuria tappioita, koska ne noudattivat hallituksen epäsuoraa kehotusta ottaa lainaa ulkomaan valuutassa? 6. Onko mahdollista, että drakhman kurssi muuttuu jälleen kerran kun valuuttakurssit määritetään eurovyöhykkeellä 2. toukokuuta 1998? Komission jäsenen Yves-Thibault de Silguynkomission puolesta antama vastaus (20. toukokuuta 1998) Jotta vältettäisiin vaikuttamasta markkinoihin, valuuttakurssimekanismin (ERM) toimintaa koskevat päätöksentekomenettelyt ovat luottamuksellisia ja tietoa annetaan asianomaisille vasta viime hetkellä, eli markkinoiden sulkeuduttua. Komissio ylläpitää ja päivittää jatkuvasti asiaan liittyviä tiedostoja pystyäkseen reagoimaan nopeasti tällaisissa tilanteissa. Päätöksen Kreikan liittymisestä Euroopan valuuttajärjestelmän valuuttakurssimekanismiin teki Kreikan hallitus. Ministerit ja jäsenvaltioiden keskuspankkien pääjohtajat päättivät 14. maaliskuuta 1998 niistä ehdoista, joilla Kreikan drakma liitettiin valuuttakurssimekanismiin 16. maaliskuuta 1998 alkaen. Näiden ehtojen mukaan Kreikan drakman keskikurssi on 357 drakmaa yhtä ecua kohden. Viimeksi mainittu päätös tehtiin yleisen menettelyn, johon osallistuivat komissio ja Euroopan rahapoliittinen instituutti, sekä ERI:n ja raha-asiain komitean kuulemisen jälkeen. Tämä kaikki tapahtui samana päivänä, lauantaina, markkinoiden ollessa suljettu. Komissio katsoo, että drakman arvo sen liityttyä valuuttakurssimekanismiin on pysyvä, eivätkä puheet pariteettien lisämuutoksista ole perusteltuja. Kreikan viranomaiset toteuttivat ERM:iin liittymisen yhteydessä useita toimenpiteitä, joilla pyrittiin ensisijaisesti hillitsemään inflaatiota ja tukemaan lähentymistä. Ohjelman täytäntöönpano on yhtä tärkeää kuin ERM:n jäsenyys sinänsä. Komissio katsoo, että ERM:n jäsenyys on perustamissopimuksen mukaan lähentymiskriteerien täyttymisen edellytys. Komissiolle ei ole tullut valituksia drakmaa koskevien tietojen vuotamisesta, minkä vuoksi se ei aio ryhtyä toimenpiteisiin asiassa. Vain muutama komission virkamies on mukana ERM-menettelyssä, ja he kaikki ovat tietoisia toimenpiteen luottamuksellisuudesta. Komissiolla ei ole myöskään tietoja "kreikkalaisten yritysten tarkoituksellisesta huijaamisesta". On selvää, että muutettaessa valuutan pariteettia, luottamuksellisuuden säilyminen viime hetkeen asti on erittäin tärkeää toimenpiteen onnistumisen kannalta.